ครม.ไฟเขียวแก้กม.สลาก-สั่งต้องเสร็จใน6เดือน
"นายกฯ" เผย ครม. ไฟเขียว แก้ กม.ขายสลากกินแบ่งรัฐบาล สั่งต้องเสร็จภายใน6เดือน หวังแก้ราคาแพง โวรัฐบาลนี้คิดการใหญ่ ไม่เกรงใจใคร มีเสือตัวเดียว คือรัฐบาล
10 มี.ค. 2558

"นายกฯ" เผย ครม. ไฟเขียว แก้ กม.ขายสลากกินแบ่งรัฐบาล สั่งต้องเสร็จภายใน6เดือน หวังแก้ราคาแพง โวรัฐบาลนี้คิดการใหญ่ ไม่เกรงใจใคร มีเสือตัวเดียว คือรัฐบาล 
เมื่อวันที่ 10 มี.ค. เวลา13.45น. พล.อ.ประยุทธ์ ​จันทร์โอชา นายกรัฐมนตรี และหัวหน้าคณะรักษาความสงบแห่งชาติ(คสช.) แถลงถึงผลการพิจารณาแก้ไขร่างพระราชบัญญัติ(พ.ร.บ.)สำนักงานกินแบ่งรัฐบาลพ.ศ.2517 ตามที่กระทรวงการคลังเสนอเพื่อปรับปรุงร่างกฎหมายให้มีความทันสมัยรัดกุม และครอบคลุมพื้นที่ และแก้ไขปัญหาการขายสลากเกินราคา ว่า ที่ประชุมครม. เห็นชอบตามที่กระทรวงการคลังเสนอ โดยจะส่งให้กฤษฎีกาพิจารณาข้อกฎหมายภายใน 3 เดือน ทั้งนี้ครม.ได้หารือกันหลายเรื่อง โดยเฉพาะทำอย่างไรจะให้ราคาล็อตเตอรี่อยู่ในราคา80 บาท ซึ่งคงต้องใช้เวลาแก้กฎหมายเกี่ยวกับการส่งเงินเข้ารัฐ เข้ากองทุน เรื่องนี้เป็นพ.ร.บ.จึงต้องมีการแก้กฎหมายก่อน จึงจะสามารถทำได้ ว่าจะขายล็อตเตอรี่วิธีไหนได้บ้าง จะขายทางตู้ ได้หรือไม่ ซึ่งต้องดูคดีความเดิมด้วย หรือต้องมีกฎหมายใหม่ เพื่อให้ขายทางตู้ได้ กส่วนหนึ่งคือการกระจายสัดส่วนของโควต้าสลากการกุศลที่จะหมดอายุเรื่อยๆ ในช่วงเดือนสิงหาคม-กันยายน ตรงนี้ต้องนำสัดส่วนที่หมดอายุมาจัดระเบียบไปเรื่อยๆ เพื่อกระจายล็อตเตอรี่ไปสู่คนอื่น 
"เวลานี้กำลังจะปรับทั้งหมด ทั้งระบบ คิดว่าภายใน3 เดือนคงรู้เรื่องในส่วนของกฎหมาย และจะต้องแก้ให้เสร็จภายใน6 เดือน โดยจะพยายามทำให้ได้ในทุกวิถีทาง อาจจะขายตู้ก็ได้ ส่งโควต้าไปที่จังหวัด เพื่อให้ทางจังหวัดเป็นผู้รวบรวมตัวแทนขายจะได้ไม่เดือดร้อน และถูกต้องเสีย หรือจะขายในร้านสะดวกซื้อจะได้หรือไม่ แต่ไม่ใช่เป้นการส่งเสริมกรพนัน  เดี่ยวจะหาว่ารัฐบาลส่งเสริมการพนันอีก เขียนให้ดีๆ แต่เราต้องการลดราคาขายลงให้ได้เหลือ  80 บาท ซึ่งช่วงแรกจะต้องเลือกวิธีกันหน่อย ถ้าการขายผ่านตู้ออนไลน์ไม่ผิดกฎหมาย ก็ว่ากันไป หรือจะต้องจัดหาซื้อใหม่ เพราะของเก่ายังมีปัญหา และทางจังหวัดต้องขึ้นทะเบียนคนขาย เวลาคิดต้องคิดใหญ่ขนาดนั้น ถ้าคิดแล้วสั่งปุ๊บๆ มันไม่ได้ และไม่ได้ไปเกรงใจใครทั้งสิ้น จะมีกี่เสือไม่รู้ ไม่มีเสือทั้งนั้น มีเสือตัวเดียวคือรัฐบาลที่จะแก้ปัญหาให้ได้ แต่ต้องแก้ด้วยกฎหมาย เพราะผูกพันด้วยคนส่วนใหญ่ ถ้าใช้อำนาจพิเศษมันเดือดร้อนจะใช้เท่าที่จำเป็น สลากกินแบ่งเป็นความหวังคนจน แต่ซื้อทุกงวดไม่ไหวมั้ง วันหลังจะลองเปลี่ยนรถนั่งทุกวัน และตั้งแต่ผมเปลี่ยนรถมา ยังไม่เห็นใครถูกหวยเลย แสดงว่าหวยไม่ได้ล็อค" พล.อ.ประยุทธ์ กล่าว